《近者昌言多出诸贤之后有感一首》
宋代·高斯得

吾观唐虞时，辅佐多也胄。
一时谋谟嘉，十世典刑旧。
古道日以衰，象贤始不懋。
近者梧桐鸣，多出芝兰秀。
杜李倡其前，刘胡继其后。
最后康乐公，卓出汉庭右。
元气倚迓续，疵国资匡救。
起予气为增，感事眉复皱。
彼出进士科，视此一何陋。
但贪一束刍，甘作一缄味。
真堪为仆僮，尚取矜廉茂。
谁能持我诗，往为披{左忄右勾}瞀。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。